དེ་ལྟར་སྙིང་རྗེ་དང་བྱང་ཆུབ་ཀྱི་སེམས་རྒྱུད་ལ་སྐྱེས་ན།ད་སྐྱེས་ཟིན་དེ་ཉིད་གོང་ནས་གོང་དུ་འཕེལ་བའི་ཐབས་ལ་འབད་དགོས་ཤིང་།དེ་ཡང་ཇོ་བོ་རྗེའི་བྱང་ཆུབ་ལམ་སྒྲོན་ལས་གསུངས་པ་ལྟར།སྙིང་རྗེ་དང་བྱང་ཆུབ་ཀྱི་སེམས་དྲན་པའི་སྒོ་ནས།།སངས་རྒྱས་ཆོས་དང་ཚོགས་ཀྱི་མཆོག་རྣམས་ལ།།བྱང་ཆུབ་བར་ཏུ་བདག་ནི་སྐྱབས་སུ་མཆི།།བདག་གིས་སྦྱིན་སོགས་བགྱིས་པའི་བསོད་ནམས་ཀྱིས།།འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག།ཅེས་བྱ་བ་འདི་ཉིན་ལན་གསུམ་མཚན་ལན་གསུམ་དུ་བཏོན་པའམ།ཡང་ན་རྒྱལ་སྲས་ཆེན་པོ་ཞི་བ་ལྷའི་ལུགས་བཞིན་དཔལ་སྤྲུལ་རྡོ་རྗེ་འཆང་སོགས་ཀྱིས་རྒྱུན་ཏུ་ཕྱག་བཞེས་མཛད་པའི།ཕྱོགས་བཅུ་ན་བཞུགས་པའི་སངས་རྒྱས་བཅོམ་ལྡན་འདས་ཐམས་ཅད་དང༌།ས་བཅུ་ལ་གནས་པའི་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་དང༌།བླ་མ་རྡོ་རྗེ་འཛིན་པ་ཆེན་པོ་རྣམས་བདག་ལ་དགོངས་སུ་གསོལ།བྱང་ཆུབ་སྙིང་པོར་མཆིས་ཀྱི་བར།།སངས་རྒྱས་རྣམས་ལ་སྐྱབས་སུ་མཆི།།ཆོས་དང་བྱང་ཆུབ་སེམས་དཔའ་ཡི།།ཚོགས་ལའང་དེ་བཞིན་སྐྱབས་སུ་མཆི།།ལན་གསུམ།ཇི་ལྟར་སྔོན་གྱི་བདེ་གཤེགས་ཀྱིས།།བྱང་ཆུབ་ཐུགས་ནི་བསྐྱེད་པ་དང༌།།བྱང་ཆུབ་སེམས་དཔའི་བསླབ་པ་ལ།།དེ་དག་རིམ་བཞིན་གནས་པ་ལྟར།།དེ་བཞིན་འགྲོ་ལ་ཕན་དོན་དུ།།བྱང་ཆུབ་སེམས་ནི་བསྐྱེད་བགྱི་ཞིང༌།།དེ་བཞིན་དུ་ནི་བསླབ་པ་ལའང༌།།རིམ་པ་བཞིན་ཏུ་བསླབ་པར་བགྱི།།ལན་གསུམ་གྱི་ཐ་མའི་བསླབ་པར་བགྱི་ཞེས་པའི་སྐབས་སུ་བྱང་ཆུབ་སེམས་དཔའི་སྡོམ་པ་རང་རྒྱུད་ལ་ལེགས་པར་ཐོབ་པའམ་སྔར་བླངས་པ་ཡོད་ན་དེ་ཉིད་ཇེ་བརྟན་དུ་སོང་བར་དམིགས་ལ།༈དེང་དུས་བདག་ཚེ་འབྲས་བུ་ཡོད།།མི་ཡི་སྲིད་པ་ལེགས་པར་ཐོབ།།དེ་རིང་སངས་རྒྱས་རིགས་སུ་སྐྱེས།།སངས་རྒྱས་སྲས་སུ་ད་གྱུར་ཏོ།།ད་ནི་བདག་གིས་ཅི་ནས་ཀྱང༌།།རིགས་དང་མཐུན་པའི་ལས་བརྩམས་ཏེ།།སྐྱོན་མེད་བཙུན་པའི་རིགས་འདི་ལ།།རྙོག་པར་མི་འགྱུར་དེ་ལྟར་བྱ།།ལོང་བས་ཕྱག་དར་ཕུང་པོ་ལས།།ཇི་ལྟར་རིན་ཆེན་རྙེད་པ་ལྟར།།དེ་བཞིན་ཇི་ཞིག་ལྟར་ལྟས་ནས།།བྱང་ཆུབ་སེམས་འདི་བདག་ལ་སྐྱེས།།བདག་གི་དེ་རིང་སྐྱོབ་པ་ཐམས་ཅད་ཀྱི།།སྤྱན་སྔར་འགྲོ་བ་བདེ་གཤེགས་ཉིད་དང་ནི།།བར་དུ་བདེ་ལ་མགྲོན་དུ་བོས་ཟིན་གྱིས།།ལྷ་དང་ལྷ་མིན་ལ་སོགས་དགའ་བར་གྱིས།།བྱང་ཆུབ་སེམས་མཆོག་རིན་པོ་ཆེ།།མ་སྐྱེས་པ་རྣམས་སྐྱེས་གྱུར་ཅིག།སྐྱེས་པ་ཉམས་པ་མེད་པ་དང༌།།གོང་ནས་གོང་དུ་འཕེལ་བར་ཤོག།བྱང་ཆུབ་སེམས་དང་མི་འབྲལ་ཞིང༌།།བྱང་ཆུབ་སྤྱོད་ལ་གཞོལ་བ་དང༌།།སངས་རྒྱས་རྣམས་ཀྱིས་ཡོངས་བཟུང་ཞིང༌།།བདུད་ཀྱི་ལས་རྣམས་སྤངས་བར་ཤོག།བྱང་ཆུབ་སེམས་དཔའ་རྣམས་ཀྱིས་ནི།།འགྲོ་དོན་ཐུགས་ལ་དགོངས་འགྲུབ་ཤོག།མགོན་པོ་ཡིས་ནི་གང་དགོངས་པ།།སེམས་ཅན་རྣམས་ལའང་དེ་འབྱོར་ཤོག།སེམས་ཅན་ཐམས་ཅད་བདེ་དང་ལྡན་གྱུར་ཅིག།ངན་འགྲོ་ཐམས་ཅད་རྟག་ཏུ་སྟོང་བར་ཤོག།བྱང་ཆུབ་སེམས་དཔའ་གང་དག་སར་བཞུགས་པ།།དེ་དག་ཀུན་གྱི་སྨོན་ལམ་མྱུར་འགྲུབ་ཤོག།ཅེས་པ་འདི་རྣམས་ཉིན་ལན་གསུམ་མཚན་ལན་གསུམ་དུ་མ་ཆད་པར་བཏོན་ཅིང་།དོན་ཡིད་ལ་དྲན་པར་བྱས་ན།སྔར་རང་གི་རྒྱུད་ལ་སྐྱེས་ཟིན་པའི་སྙིང་རྗེ་དང་བྱང་སེམས་ཉིན་རེ་བཞིན་གོང་ནས་གོང་དུ་འཕེལ་བ་ཡིན་ཞིང་།